Op die stel van Binnelanders het ons ons eie haarstudio en die meeste stileermiddels wat daar gebruik word, is professionele salonprodukte. Die hitte van die ateljeeligte en die uitwerking van daaglikse stilering maak die regte sjampoe en goeie haarbehandelings ’n móét. Maar die haarkleursel vir donker, ryk enkelskakerings is sommer boksiekleur wat jy by die supermark kan koop. Dit lyk fantasies aan die akteurs wat hulle hare daarmee kleur.
My natuurlike haarkleur is vaalbruin en as ek tyd in die son deurbring, kry ek natuurlike blonde strepies. Dit gebeur deesdae al minder, want ek is nie meer lief daarvoor om in die son lê nie. Dus is ek, soos menige vrou, dankbaar daar is iets soos haarkleursel om my mooier te kroek! Maar jy moet soms jou entoesiasme met so ’n gekleur aan bande lê.
Ek was verder my hare net drie keer per week. Dit gee my hare kans om te rus. Ek is in elk geval heeltemal te ongeduldig om met my dik hare en ’n haardroër te sukkel. Ek gebruik ’n haardroër net in die winter as drip dry nie ’n opsie is nie. Oor naweke maak ek my hare lossies in ’n hoë poniestert bo-op my kop vas, sodat dit nie moet breek nie.